Vozači u BiH koji su pijani upravljali vozilima za neplaćene kazne duguju čak 22.077.477 maraka, potvrđeno je ”Nezavisnim” u Agenciji za identifikacione dokumente, evidenciju i razmjenu podataka BiH (IDDEEA).

U IDDEEA su naglasili da najveća pojedinačno neplaćena kazna za vožnju pod dejstvom alkohola iznosi 3.000 maraka.

S druge strane, ukupan dug po osnovu svih saobraćajnih prekršaja, a za koje kazne nisu plaćene, drastično je veći.

“Vozači u BiH po osnovu svih neplaćenih kazni za saobraćajne prekršaje duguju 97.597.549 KM”, precizirala je Amila Opardija, stručni savjetnik za odnose s javnošću IDDEEA.

Milija Radović, direktor Agencije za bezbjednost saobraćaja RS, ističe da je riječ o frapantnim brojkama, te naglašava da je očigledno da država mora nešto da uradi kako bi se ovaj problem riješio.

“Mora se ustanoviti koji su to propisi koje treba promijeniti, a koji omogućavaju da se dugovi ovako nagomilavaju. Objektivno, potrebno je tražiti mehanizme da od onih koji gomilaju dug on prinudno bude naplaćen. Vozači će uvijek tako raditi ako im je to omogućeno”, upozorio je Radović.

Da je riječ o ogromnim dugovanjima, slaže se i Milenko Jaćimović, predsjednik Udruženja za unapređenje bezbjednosti saobraćaja RS, koji takođe ocjenjuje da bi trebalo naći model da ona budu naplaćena.

“Od tog novca bi mogle biti realizovane brojne preventivne aktivnosti. Novac bi mogao biti uložen i u dodatne tehničke mjere, poput opremanja policije stacionarnim radarima, aparatima za kontrolu pristustva narkotika u organizmu vozača i slično”, kaže Jaćimović.

Dodaje da je posebno zabrinjavajući dug pijanih vozača, ističući da bi tim sredstvima mogao biti organizovan znatan broj preventivnih kampanja, zahvaljujući kojima bi bio smanjen broj onih koji voze pod dejstvom alkohola.

“Takođe, mogao bi se kupiti i značajan broj aparata za kontrolisanje prisustva alkohola u krvi”, naglašava Jaćimović.

Podaci IDDEEA pokazuju da najviše duguju vozači kojima su kazne napisane jer su vozili nedozvoljenom brzinom, a potom slijede oni koji su za volan sjeli nakon što su popili alkohola više nego što su smjeli.

Novac duguju i vozači koji su upravljali neregistrovanim automobilima, te oni koji su vozili iako nemaju vozačku dozvolu, a potom slijede ostali prekršaji.

Inače, prema važećim zakonskim propisima, postoji više mehanizama da budu kažnjeni oni koji se, dok su za volanom, ogriješe o zakon. Nekima, tako, bude onemogućeno registrovanje automobila, odnosno produžavanje vozačke dozvole, a u nekim slučajevima vrši se i prinudna naplata.

Inače, informacije iz policije pokazuju da ne jenjava broj onih koji pijani izazivaju nezgode.

Prema podacima MUP-a RS, za devet mjeseci prošle godine broj saobraćajnih nezgoda koje su prouzrokovali pijani vozači povećan je za 10,51 odsto u odnosu na isti period 2012. godine.

Istovremno, broj vozača koji su iz saobraćaja isključeni zbog upravljanja pod djelovanjem alkohola od januara do septembra 2013. iznosio je 13.447, i povećan je za 19,16 odsto.

(NKP.ba)